આપણે એવું કદી પણ ન ઈચ્છીએ કે આપણા દેશમાં કોઈ ગરીબ કે દુ:ખી રહે. પરંતુ જ્યારે આપણા સંપર્કમાં કે આપણી આજુબાજુ કોઈ એવું ગરીબ કે દુ:ખી નજરે પડે છે ત્યારે આપણે આપણી જાતને બડભાગી માનવું જોઈએ. અને તે એટલા માટે કે ભગવાને આપણને તેમની સેવા કરવાનો મોકો આપ્યો છે. આને હું ‘મોકો’ એટલા માટે કહું છું કારણ કે ઈશ્વર આપણને આપણી ક્ષમતા જોઈને કોઈને મદદ કરવાની તક આપે છે. હમણાં કોઈને કોઈ મોટા ઓપરેશન માટે પાંચ લાખ આપવાના હોત તો હું કદાચ ન આપી શકત, પરંતુ આપણી સામે તે એવા લોકોને મોકલે છે જેને આપણે સરળતાથી મદદ કરી શકીએ. ખરેખર, તો આ ઈશ્વરની કૃપા છે કે જરૂરિયાત વ્યક્તિ સુધી તે આપણને સાધન-સંપન્ન કરીને પહોંચાડે છે. ઈશ્વરને આપવું હોય તો એ જાતે પણ આપી શકે છે. હવા, પાણી અને પ્રકૃતિના અનેક તત્વો તેણે પોતાને હસ્તગત જ રાખ્યા છે પણ તેમ છતાં કોઈને કંઈક આપવા માટે ઈશ્વર આપણને નિમિત્ત બનાવે એનાથી મોટી ઈશ્વરની બીજી કૃપા કઈ ?